text: Private firmaer skal opføre og drive nyt sygehus
  24 marts 2014 kl. 18.20
  Et privat konsortium skal opføre og drive det nye psykiatriske sygehus i Vejle til godt 900 millioner kroner.
  Psykiatrisygehuset bliver det første sygehus i Danmark, som bygges i et offentlig-privat partnerskab, OPP.
  Regionsrådet tiltrådte mandag eftermiddag en aftale med konsortiet Team OPP.
  Det bliver MT Højgaard, der skal bygge sygehuset. Sampension, Pension Danmark og PKA står for finansieringen og DEAS skal tage sig af driften i 25 år.
  - OPP-modellen betyder, at vi kan have et færdigt sygehus mindst tre år tidligere, end hvis regionen selv skulle have finansieret byggeriet, siger regionsrådsformand Carl Holst (V).
  Regionen bliver ikke begrænset af statens lånerammer.
  
  Fast pris i 25 år
  Det psykiatriske sygehus skal bygges ved siden af Vejle Sygehus, hvor der er ryddet nogle kolonihaver.
  Region Syddanmark skal leje bygningerne i 25 år. Regionen betaler først leje, når den får overrakt nøglerne til det nye sygehus.
  Den samlede pris for det hele bliver på godt og vel 900 millioner kroner. Den pris omfatter opførelse af sygehuset, husleje, drift og vedligehold af sygehuset i 25 år samt en såkaldt servicepakke.
  Servicepakken indebærer, at den private partner kommer til at stå for alle ikke kliniske ydelser på sygehuset, herunder rengøring af sygehuset og mad til patienter og personale, der laves på sygehuset.
  Om 25 år skal regionen købe sygehuset til halvdelen af anlægsprisen.
  Byggeriet går i gang næste år, og Region Syddanmark regner med at flytte ind i det nye sygehus 31. januar 2017.
  